|  |  |
| --- | --- |
| **Назив радионицe:** | Фрка на родитељском |
| **Одјељење:**  | Медијско-драмска секција и одјељење IX-3 |
| **Наставник:** | Душко Крсмановић |

|  |  |
| --- | --- |
| **Циљ** | Развијање родитељске самокритичности и свијести о важности своје улоге у одрастању задовољног дјетета. |
| **Опис** | 1. На часу одјељењске заједнице у IX-3 реализована је радионица на тему „Однос ученика према настави и учењу“. Током радионице ученици су добили папире у различитој боји. На папирима жуте боје требало је да напишу шта родитељи од њих очекују у вези са школским успјехом, а на розе папирима требало је да напишу које су њихове могућности и каква су њихова сопствена очекивања у вези са школским успјехом. Ученици су имали прилику да прокоментаришу оне ситуације гдје су родитељска очекивања и очекивања ученика у супротности.
2. На родитељском састанку одјељења IX-3 приказана је презентација на тему „Родитељска очекивања од дјеце и наставника“. На једном од слајдова ове презентације приказани су ученички одговори на питања шта родитељи од њих очекују у вези са школским успјехом, те како процјењују сопствене могућности и каква су њихова сопствена очекивања у вези са школским успјехом. Састанак је био јако продуктиван, а током дискусије закључено је да се у овом одјељењу очекивања родитеља од дјеце углавном поклапају са њиховим могућностима и властитим очекивањима.
3. На часу Медијско-драмске секције ученици су упознати са неким од закључака до којих се стигло на радионици и родитељском састанку (3 ученика IX-3 одјељења су чланови ове секције). Помоћу технике „олуја мозгова“ договорено је да се напише сценарио за скеч који ће за тему имати родитељска очекивања од дјеце и наставника. Скеч приказује један родитељски састанак који је наставница сазвала како би ријешила проблем оштећења школске имовине, а обилује хумористичким ситуацијама у које упадају главни актери. Ученици су бирали типове родитеља и старатеља које ће приказати (мама фолиранткиња, плашљива мама, бака која не чује, тата бизнисмен, тетка размаженог дјетета), а осим родитеља и наставнице у скечу се појављује и чистачица. Током два часа секције заједнички је писан сценарио скеча, подијељене су улоге и договорено снимање.
4. Снимање скеча трајало је два школска часа. Наставник је био у улози режисера и сниматеља (ученик који је требало да снима био је оправдано одсутан). Након снимања, ученик задужен за технички дио посла монтирао је материјал у завршни производ – видео клип под називом „Фрка на родитељском“.
5. Скеч је приказан на сједници Наставничког вијећа гдје су наставници упознати са реализацијом овог мини пројекта, али и пројектом „Интервизијска и социјално-психолошка подршка просвјетним радницима у основним и средњим школама у Републици Српској“ Истовремено, приказана је и презентација на тему „Родитељска очекивања од дјеце и наставника“ .
6. Наведени видео клип биће дио „Дјечјег дневника“ који је у припреми и који ће бити објављен на школској You tube страници. У плану је његово приказивање на сљедећем родитељском састанку који ће бити организован у првој половини децембра, те кратак разговор са родитељима о њему.
 |
| **Исходи** | * Ученици разумију која су очекивања родитеља у вези са њиховим успјехом.
* Ученици објективно процјењују своје могућности и школски успјех.
* Родитељи разумију различите стилове васпитања и њихов утицај на правилан психо-физички и емоционални развој дјеце
* Родитељи разумију како њихова очекивања могу да утичу на дјецу и наставнике.
* Ученици владају вјештином писања сценарија
* Ученици успјешно глуме у различитим улогама.
* Ученици познају основне видео монтаже.
 |
| **Методологија**  | * радионица
* презентација
* дискусија
* „олуја мозгова“ (brainstorming)
* писање приче (сценарија)
* играње улога
* видео клип
 |
| **Временски оквир** | * 1 мјесец
 |
| **Препреке**  | * Мали број родитеља присутних на родитељском састанку.
* Незаинтересованост родитеља за учешће у дискусији.
* Технички проблеми (слаб тон, камера која се тресе, тешкоће при монтажи).
 |
| **Учесници**  | * Сашка Митрић, Анастасија Елезовић, Анастасија Пљеваљчић, Миња Продановић, Милица Чанчар, Лана Матовић и Ана Кунарац.
 |
| **Рефлексија и саморефлексија** | * Ученици су били јако заинтересовани за учешће на у припреми и реализацији пројекта. Имали су веома креативне идеје током осмишљавања сценарија (већина ситуација приказаних у игроказу инспирисана је стварном догађајима). Идеја им је била занимљива, тако да је у припреми наставак игроказа. Овога пута, биће приказана једна ситуација из комшилука.
* Наставници коју су на сједници Наставничког вијећа посматрали игроказ били су одушевљени, а поједине сцене су пропраћене громогласним смијехом и аплаузима.
* Наставник је задовољан урађеним, а овај метод рада ће убудуће често користити када год се укаже потреба за рјешавањем неког проблема.
 |

СЦЕНАРИО СКЕЧА

**ФРКА НА РОДИТЕЉСКОМ**

**ЛИЦА:**

**Учитељица**

**Мама фолиранткиња**

**Тетка размаженог дјетета**

**Тата бизнисмен**

**Плашљива мама**

**Бака која не чује**

**Чистачица**

**Сцена 1**

Учитељица улази у пратњи родитеља. Сви сједају на своја мјеста.

**Учитељица:** Добар дан, драги родитељи! Хвала вам што сте дошли на овај састанак. Истина, очекивала сам да ће вас бити више, мора да дјеца нису пренијела мој позив...

**Мама фолиранткиња** (тихо, за себе, али се ипак чује): Можда је вибер црк'о.

**Учитељица** (прави се да не чује овај коментар): Данас морамо ријешити проблем оштећеног зида код кабинета француског језика, али и да се договоримо како се могу поправити слабе оцјене којих је ово одјељење пуно.

**Бака која не чује:** (гласно): Шта кажеш? Може ли гласније? (обраћа се другим родитељима) Шта је рекла?

**Тата бизнисмен** (све вријеме причајући телефоном, ућуткује баку): Дај, матора, тише, не чујем ништа човјека. (обраћа се саговорнику са друге стране линије) Извини, ма ево ме на родитељском, нека стара ме смара.

(Тетка и фолиранткиња се ишчуђавају)

**Учитељица** (наставља даље): Молим вас да пажљиво слушате. Као што сам већ рекла, прије два дана отећен је зид код кабинета француског језика. Речено ми је да је то урадио неко из овог одјељења...

**Тетка размаженог дјетета** (дрско): Мој сестрић није у томе учесвовао, нема шансе. Он је тако диван и тако златан, и никоме нећу допустити да било шта лоше каже о њему.

**Мама фолиранткиња** (фолирајући се): Моја кћерка је, прије свега, дама. Она никада не би урадила такво нешто.

**Плашљива мама** (дрхтавим гласом): Јој, куку, тачно је онај мој! Је ли он? Реците ми да није, молим Вас, срце ће ме стрефити.

**Тата бизнисмен** (онако успут, док још разговара телефоном): Шта? Зид? Кол'ко кошта? Све ћу ја то платити, шта се секирате.

**Бака која не чује** (гласно): Ништа не чујем, може ли гласније!

**Учитељица** (труди се да буде смирена):Молим вас,смирите се! Све ћемо ријешити, само полако. Ништа није онако као што вама изгледа.

**СЦЕНА 2**

**Чистачица** (упада и галами): Хајде, хајде, завршавајте, морам да чистим. Смјена ми је при крају, шта сте развукли?!

**Учитељица**: Ево, ево, брзо ћемо. (Обраћа се тетки) Ваш сестрић је јако несташан, час се од њега не може држати. (Мами која се фолира) Ваша кћерка често псује као кочијаш, чак се и туче са дјечацима. (тати бизнисмену) Господине, није све у новцу. Битно је да дјецу изведемо на прави пут и научимо их лијепом понашању. (Плашљивој мами) Не брините, Ваш син није учествовао у томе. (Баки која не чује, гласно) Дјеца оштетила зид!

**Бака која не чује**: А, вид! Добар ми је вид, само слабо чујем.

(Сви се смију; чистачица излази млатарајући рукама и мумлајући нешто неразумљиво)

**СЦЕНА 3:**

**Мама фолиранткиња** (мало се повукла): Добро, и шта предлажете?

**Учитељица:** Предлажем да поразговарате са својом дјецом. Када заједнички откријемо ко је то урадио, родитељи те дјеце ће да подијеле трошкове поправке, а дјеци ће бити изречене опомене.

**Плашљива мама:** А стварно није мој?

**Учитељица** (помало изнервирано): Ама, већ сам рекла да није он. Тај дан није ни био у школи.

**Тетка размаженог дјетета**: Ево, ја ћу да дам паре за своје сунце, љуби га тетка.

**Мама фолиранткиња:** Јао, па не знам, колико би отприлике требало пара за то? Баш ових дана имам пуно трошкова – те маникир, те педикир, те шминка, те фризура, те одјећа. Шта да вам кажем, ова љепота није јефтина, а ни прелазна, богами. Да не причам о томе колико кошта љетовање на Малдивима и професионално сликање за Инстаграм.

**Тата бизнисмен:** Пљуни више, колико пара? (вади новчаник из кога испада гомила новца)

**Мама фолиранткиња** (завидећи, гледа новац): Вауууу, која лова!

**СЦЕНА 4**

**Чистачица** (опет нервозно упада; зине кад угледа паре): Сад сте нашли да разбацујете те папире! Ти то купи, ја нећу. (љутито одлази)

**СЦЕНА 5**

**Бака која не чује** (куња, па се трзне и види новац): Јао, шта се то плаћа? Морамо ли сви? Пемзија још није била...

**Плашљива мама** (гледајући новац, говори за себе):Јао, ово је неки кримос. Шта ћемо ако сад бане полиција?

**Тата бизнисмен** (купећи новац): Шта бленете? Као да никад нисте видјели оволико лове?

**Учитељица** (већ изнервирано): Ма доста више овог циркуса! Или ћемо се договарати или да се РАЗИЛАЗИМО!

**Бака која не чује** (ово је ипак чула): Богу драгом хвала! (устаје и благо се наклони учитељици) Другарице учитељице, довиђења. Видимо се јопе сљедећи пут. (опет се сви смију, устају и излазе)

**Учитељица** (збуњено гледа, немоћно слијежући раменима): Шта ово би?

**СЦЕНА 6**

**Чистачица** (утрчава и почиње да чисти): Е, нека сте вала завршили; и Богу сте додијали. (учитељици) Мала, шта ти чекаш?

**СЦЕНА 7**

**Плашљива мама** (бојажљиво улази): А није моје дијете, сто посто?

**Учитељица** (дубоко уздише и спушта главу на катедру)

**ЗАВЈЕСА**